Document ID: 32008D0047

РЕШЕНИЕ НА КОМИСИЯТА
от 20 декември 2007 година
за одобряване на предекспортните проверки, извършвани от Съединените американски щати, на фъстъци и продукти, получени от тях, за наличие на афлатоксини
(нотифицирано под номер C(2007) 6451)
(Текст от значение за ЕИП)
(2008/47/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 23 от него,
като има предвид, че:
(1)
Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (2) определя максимално допустимото количество на афлатоксини в храните. Единствено храни, отговарящи на максимално допустимото количество, могат да бъдат пускани на пазара.
(2)
Съгласно Регламент (ЕО) № 882/2004 държавите-членки следва да гарантират редовното извършване на официален контрол въз основа на риска и с подходящата честота за постигане на целите на регламента, между които са превенцията, премахването и намаляването до приемливи нива на рисковете за хората и животните.
(3)
Член 23 от Регламент (ЕО) № 882/2004 предвижда, че могат да бъдат одобрени специфични предекспортни проверки, извършвани от трета държава, по отношение на фуражите и храните, непосредствено преди осъществяването на износ за Общността, за да се направи проверка на съответствието на изнасяните продукти с изискванията на Общността.
(4)
Такова одобрение може да бъде дадено на трета държава само когато одит, извършен от Общността, е установил, че фуражите или храните, изнасяни за Общността, отговарят на изискванията на Общността или на равностойни изисквания и се счита, че контролът, извършван в третата държава преди експедиране, е достатъчно ефективен и ефикасен, за да замени или редуцира документните, идентификационните и физическите проверки, предвидени от законодателството на Общността.
(5)
През април 2005 г. Съединените американски щати представиха на Комисията заявление за получаване на одобрение на проверки преди износ, които да извършват компетентните органи на Съединените американски щати по отношение на замърсяването с афлатоксини на фъстъците и техните производни продукти, предназначени за износ за Общността.
(6)
Службата по храни и ветеринарни въпроси на Комисията (FVO) проведе мисия в Съединените американски щати от 18 до 22 септември 2006 година с цел оценка на системите за контрол, установени с цел да не се допуска замърсяване с афлатоксини на фъстъците и техните производни продукти и за потвърждаване, че проверките на тези продукти преди износа за Общността осигуряват съответствието им с изискванията на Общността. Становището на FVO бе, че Съединените американски щати имат добре организирана система за контрол на съдържанието на афлатоксини във фъстъците и добре функциониращи официално одобрени лаборатории. Компетентните органи на Съединените американски щати се ангажираха и предприеха действия за коригирането на установените незначителни несъответствия.
(7)
Поради това е целесъобразно да се даде одобрение на предекспортните проверки, извършвани от САЩ по отношение на фъстъците и продуктите, получени от тях, за гарантиране на съответствието с определеното от Общността максимално допустимо съдържание на афлатоксини.
(8)
По силата на член 16, параграф 2 от Регламент (ЕО) № 882/2004 държавите-членки са длъжни да приспособят честотата на физическите проверки по отношение на вноса в зависимост от рисковете, свързани с различните групи храни, и като се вземат предвид, освен други фактори, гаранциите, предоставени от компетентните органи на третата страна, от която произхожда съответната храна. Систематичните предекспортни проверки, под контрола на USDA по силата на одобрението от Общността, дадено съгласно член 23 от Регламент (ЕО) № 882/2004, предоставят на органите на държавите-членки сериозни гаранции. Вследствие на това държавите-членки следва да намалят честотата на физическите проверки, извършвани по отношение на тези продукти до нива, съответстващи на тези гаранции.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Одобрение на предекспортни проверки
Предекспортните проверки за замърсяване с афлатоксини, извършвани от Департамента по земеделие на САЩ (USDА) непосредствено преди износ за Общността, се одобряват за следните храни и техните производни продукти (наричани по-долу „храните“):
а)
фъстъци, попадащи под код по КН 1202 10 90 или 1202 20 00;
б)
фъстъци, попадащи под код по КН 2008 11 94 (в директни опаковки, с нетно съдържание, превишаващо 1 kg) или 2008 11 98 (в директни опаковки, с нетно съдържание, непревишаващо 1 kg);
в)
печени фъстъци, попадащи под код по КН 2008 11 92 (в директни опаковки, с нетно съдържание, превишаващо 1 kg) или 2008 11 96 (в директни опаковки, с нетно съдържание, непревишаващо 1 kg).
Одобрението на предекспортните проверки се прилага само за фъстъците, посочени в първия параграф, които са били произведени на територията на Съединените американски щати.
Член 2
Условия за одобряване на предекспортни проверки
1. Пратката се придружава от:
а)
резултатите от взетите проби и от анализите, направени в лаборатория, одобрена от USDA, в съответствие със или съгласно разпоредбите на Регламент (ЕО) № 401/2006 на Комисията от 23 февруари 2006 г. за установяване на методи за вземане на проби и за анализ за целите на официалния контрол на нивата на микотоксини в храни (3).
б)
сертификат (4) по образеца в приложението, попълнен, подписан и потвърден от упълномощен представител на USDA за храни с произход от САЩ.
2. Всяка пратка с храни се идентифицира с код, който съответства на кода, посочен в документа за резултатите от взетите проби и извършените анализи и в сертификата, посочен в параграф 1, буква б). Всеки отделен чувал или друга форма на опаковка от пратката се идентифицира с този код.
3. Сертификатът, посочен в параграф 1, буква б), е валиден за внос на храни в Общността само в продължение на четири месеца от датата на неговото издаване.
Член 3
Разделяне на пратката на части
Когато дадена пратка се раздели на части, до и през етапа на търговия на едро всяка отделна част от нея се придружава от копие на сертификата, посочен в член 2, параграф 1, буква б), заверен от компетентния орган на държавата-членка, на чиято територия е извършено разделянето на пратката. Компетентният орган може да издаде заверени копия от сертификата и в момента на пускане на стоката в свободно обращение на пазара в случаите, когато съответният стопански субект е посочил намерението си да раздели пратката на части.
Член 4
Официален контрол
Документната проверка, посочена в член 16, параграф 1 от Регламент (ЕО) № 882/2004, се извършва в пункта на първо въвеждане на храната в Общността и резултатите от тази проверка придружават пратката.
В съответствие с разпоредбите на член 16, параграф 2, буква г) и член 23, параграф 2 от Регламент (ЕО) № 882/2004 честотата на физическите проверки на пратките с храни, посочени в член 1 от настоящото решение, които извършват държавите-членки, се намалява съществено, при условие че са изпълнени разпоредбите на член 2 от настоящото решение.
Член 5
Настоящото решение се прилага, считано от 1 декември 2007 година.
Член 6
Адресати на настоящото решение са държавите-членки.
Съставено в Брюксел на 20 декември 2007 година.

Labels: 17
20
7
0
3
6
18